Πρόταση οδηγίας του Συμβουλίου για την τροποποίηση της οδηγίας 78/660/ΕΟΚ όσον αφορά την αναθεώρηση των ποσών που εκφράζονται σε Ecu

(1999/C 114/05)

COM(1998) 724 τελικό

(Υποβλήθηκε από την Επιτροπή στις 19 Ιανουαρίου 1999)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την τέταρτη οδηγία 78/660/ΕΟΚ του Συμβουλίου, της 25 Ιουλίου 1978, που βασίζεται στο άρθρο 54 παράγραφος 3 στοιχείο β) της συνθήκης περί των ετησίων λογαριασμών εταιρειών ορισμένων μορφών(1), και ιδίως το άρθρο 53 παράγραφος 2,

την πρόταση της Επιτροπής,

Εκτιμώντας:

ότι τα άρθρα 11 και 27 της οδηγίας 78/660/ΕΟΚ και, μέσω μνείας, το άρθρο 6 της οδηγίας 83/349/ΕΟΚ(2) και τα άρθρα 20 και 21 της οδηγίας 84/253/ΕΟΚ(3) περιέχουν όρια που εκφράζονται σε Ecu για το σύνολο του ισολογισμού και το καθαρό ύψος του κύκλου εργασιών, εντός των οποίων τα κράτη μέλη μπορούν να επιτρέπουν ορισμένες παρεκκλίσεις από τις διατάξεις των εν λόγω οδηγιών·

ότι, σύμφωνα με το άρθρο 53 παράγραφος 2 της οδηγίας 78/660/ΕΟΚ, κάθε πέντε χρόνια το Συμβούλιο, προτάσει της Επιτροπής, εξετάζει και, εάν χρειάζεται, αναθεωρεί τα ποσά της οδηγίας αυτής, που εκφράζονται σε Ecu, σε συνάρτηση με τις οικονομικές και νομισματικές εξελίξεις στην Κοινότητα·

ότι, μέχρι στιγμής το Συμβούλιο, σύμφωνα με το άρθρο 53 παράγραφος 2 της οδηγίας 78/660/ΕΟΚ, αναθεώρησε τρεις φορές τα ποσά που εκφράζονται σε Ecu με τις οδηγίες 84/569/ΕΟΚ(4), 90/604/ΕΟΚ(5) και 94/8/ΕΚ(6).

ότι η τέταρτη πενταετία μετά την έκδοση της οδηγίας 78/660/ΕΟΚ λήγει στις 24 Ιουλίου 1998 και, κατά συνέπεια, δικαιολογείται αναθεώρηση των εν λόγω ποσών·

ότι κατά την τελευταία πενταετία το Ecu έχασε σε πραγματικές τιμές μέρος της αξίας του· ότι, λαμβάνοντας υπόψη τις οικονομικές και νομισματικές εξελίξεις στην Κοινότητα, είναι αναγκαία η αύξηση των ποσών που εκφράζονται σε Ecu·

ότι ο κανονισμός (ΕΚ) αριθ. 974/98 του Συμβουλίου ορίζει ότι από την 1η Ιανουαρίου 1999 το νόμισμα των συμμετεχόντων κρατών μελών είναι το ευρώ και ότι το ευρώ αντικαθιστά το νόμισμα καθε συμμετέχοντος κράτους μέλους σύμφωνα με την τιμή μεατροπής· ότι ο κανονισμός (ΕΚ) αριθ. 1103/97 του Συμβουλίου ορίζει ότι κατά τη μεταβατική περίοδο (1 Ιανουαρίου 1999 έως 31 Δεκεμβρίου 2001) το ευρώ θα υποδιαιρείται σε εθνικές νομισματικές μονάδες σύμφωνα με τις τιμές μετατροπής· ότι τα ποσά σε ευρώ που αναφέρονται στην παρούσα οδηγία θα μετατραπούν στις εθνικές νομισματικές μονάδες των κρατών μελών που υιοθετούν το ευρώ, σύμφωνα με τις τιμές μετατροπής· ότι τα ποσά σε ευρώ που αναφέρονται στην παρούσα οδηγία θα μετατραπούν στο εθνκό νόμισμα των κρατών μελών που δεν υιοθετούν το ευρώ, σύμφωνα με τη συναλλαγματική ισοτιμία που θα δημοσιευθεί στην Επίσημη Εφημερίδα των Ευρωπαϊκών Κοινοτήτων της 4ης Ιανουαρίου 1999,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Το άρθρο 11 της οδηγίας 78/660/ΕΟΚ τροποποιείται ως εξής:

- στην πρώτη περίπτωση, η φράση "σύνολο ισολογισμού: 2 500 000 Ecu" αντικαθίσταται από τη φράση "σύνολο ισολογισμού: 3 125 000 ευρώ",

- στη δεύτερη περίπτωση, η φράση "καθαρό ύψος του κύκλου εργασιών: 5 000 000 Ecu" αντικαθίσταται από τη φράση "καθαρό ύψος του κύκλου εργασιών: 6 250 000 ευρώ" ερσετζτ.

2. Το άρθρο 27 της οδηγίας 78/660/ΕΟΚ τροποποιείται ως εξής:

- στην πρώτη περίπτωση, η φράση "σύνολο ισολογισμού: 10 000 000 Ecu" αντικαθίσταται από τη φράση "σύνολο ισολογισμού: 12 500 000 ευρώ",

- στη δεύτερη περίπτωση, η φράση "καθαρό ύψος του κύκλου εργασιών: 20 000 000 Ecu" αντικαθίσταται από τη φράση "καθαρό ύψος του κύκλου εργασιών: 25 000 000 ευρώ".

3. Η αναθεώρηση των ανωτέρω ποσών σε Ecu αποτελεί την τέταρτη ανά πενταετία αναθεώρηση που προβλέπεται στο άρθρο 53 παράγραφος 2 της οδηγίας 78/660/ΕΟΚ.

Άρθρο 2

Για τα κράτη μέλη που δεν υιοθετούν το ευρώ, το ισοδύναμο ποσό σε εθνικό νόμισμα υπολογίζεται χρησιμοποιώντας τη συναλλαγματική ισοτιμία που θα δημοσιευθεί την Επίσημη Εφημερίδα των Ευρωπαϊκών Κοινοτήτων της 4ης Ιανουαρίου 1999.

Άρθρο 3

1. Τα κράτη μέλη που προτίθενται να κάνουν χρήση της ευχέρειας που τους παρέχουν τα άρθρα 11 και 27 της οδηγίας 78/660/ΕΟΚ, όπως τροποποιείται από την παρούσα οδηγία, θέτουν σε ισχύ τις αναγκαίες διατάξεις για να συμμορφωθούν προς την παρούσα οδηγία οποιαδήποτε χρονική στιγμή μετά τη δημοσίευσή της. Τα κράτη μέλη πληροφορούν αμέσως την Επιτροπή σχετικά.

2. Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής θεσπίζονται από τα κράτη μέλη.

3. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

(1) ΕΕ L 222 της 14.8.1978, σ. 11.

(2) ΕΕ L 193 της 18.7.1983, σ. 1.

(3) ΕΕ L 126 της 12.5.1984, σ. 20.

(4) ΕΕ L 314 της 4.12.1984, σ. 28.

(5) ΕΕ L 317 της 16.11.1990, σ. 57.

(6) ΕΕ L 82 της 25.3.1994, σ. 33.